K. H. Renlund

**Karl Herman Renlund** (1850 Kokkola – 18. helmikuuta 1908) oli suomalainen rautakauppias, suurlahjoittaja ja moninkertainen valtiopäivämies.

## Henkilöhistoria
Renlundin vanhemmat olivat perämies Petter Renlund (Räihä) ja Brita Maria Skoglund. Hän kävi Kokkolan ala-alkeiskoulun ja kolme vuotta yläalkeiskoulua. Vuonna 1864 Renlund lähti Helsinkiin G. A. Herlinin rautakauppaan kauppapalvelijaksi. Hän oli sitten neljä vuotta työssä Stockmannin rautakaupassa kunnes siirtyi 1874 samana vuonna perustetun *Parviainen & Winter*-toiminimen palvelukseen kauppamatkustajaksi. Liikkeen perustajat olivat kauppiaat Anders Parviainen (1848–1887) ja G. H. Winter. Parviainen & Winter myi siirtomaa- ja rautatavaraa sekä harjoitti paloöljyn ja suolan tukkukauppaa. Vuonna 1878 liikkeen osakkaana ollut A. G. Winter kuoli ja Renlund tuli hänen tilalleen osakkaaksi. Samalla liikkeen nimeksi muuttui *A. Parviainen & Co*.

Renlund oli A. Parviainen & Co:n osakkaana 1878–1884. Liikekumppanit erosivat 1884 jolloin Parviainen sai siirtomaa­tavara­liikkeen ja Renlund taas liikkeen rautakaupan. Renlund toimi sitten itsenäisenä rautakauppiaana Helsingissä Mikonkadulla 1884–1905. Liike muutettiin 1905 *K. H. Renlund Oy*-nimiseksi osakeyhtiöksi ja Renlund oli yhtiön toimitusjohtajana 1905–1908. Renlundin rautakaupasta tuli alallaan Suomen suurin. Renlund siirtyi 1959 OTK:n omistukseen, ja vuonna 1993 Renlundin liikemerkki siirtyi Keskolle Eka-yhtymän konkurssin yhteydessä Renlund toimi myös A. Parviainen & co:n öljyntuontiliikkeen johtajana 1887–1901, A. Parviainen & c:o oy:n toimitusjohtajana 1901–1908 sekä *Suomen Naulakonttori oy K. H. Renlundin* johtokunnan puheenjohtajana 1898–1908. Hän oli myös osakkaana monissa suomalaisissa yrityksissä kuten Suomen Höyrylaiva Oy, Oy Ferraria, Paraisten Kalkkivuori Osakeyhtiö.

Renlund liittyy myös Karl Fazerin uran aloitukseen. Karl Fazer kääntyi Renlundin puoleen laskettuaan, että tarvitsee 150.000 markkaa lainaa aloittaakseen oman yrityksensä. Karl Fazer pyysi takausta kyseiselle summalle Renlundilta. Renlund vastasi: "Ei, siihen en suostu, mutta takaan 250.000 markkaa, sillä sen summan herra Fazer tarvitsee."  Karl Fazerin konditorio osoitteessa Kluuvikatu 3 sai hyvän alun ja parin vuoden kuluttua velka olikin maksettu. 

Renlund osallistui valtiopäiville porvaris­säädyssä Helsingin edustajana 1888 ja Kokkolan edustajana 1891, 1894,  1897, 1899, 1900, 1904–1905 ja 1905–1906. Hän tuki jo elinaikanaan kulttuuria ja taidetta.

Renlund lahjoitti testamentissaan 500 000 markkaa *K.H. Renlunds Stiftelse för Finlands praktiskt geologiska undersökning* -nimisen säätiön perustamiseen. Säätiö, jonka nimeksi muuttui 1990 K. H. Renlundin säätiö, tukee geologian tutkimusta Suomessa. Renlund lahjoitti taidekokoelmansa Kokkolan kaupungille, ja Kokkolaan perustettiin myös lastenkoti ja lasten­tarhoja Renlundin lahjoitusvarojen turvin. Renlundin testamenttilahjoituksella perustettu *[[Stiftelsen Brita Maria Renlunds minne|Brita Maria Renlundin muistosäätiö]]* huolehti muun muassa Kokkolan ruotsinkielisten lasten kouluruokailusta. Renlundin taidekokoelma sijaitsee nykyään Kokkolassa vuonna 1813 rakennetussa Roosin talossa sijaitsevassa K. H. Renlundin taidemuseossa.

## Katso myös
*Renlund
*K. H. Renlundin museo – Keski-Pohjanmaan maakuntamuseo

## Lähteet
* Annikki Wiirilinna : Herman Renlund - ihminen lahjoitusten takana, Keskipohjanmaa 7.9.1973
* K. H. Renlundin säätiön historiaa
* Helsingin Sanomat 9.9.2006 : Kertomuksia Helsingin kortteleista osa 46: Hamsterin kortteliin kohosi monia merkittäviä liiketaloja

### Viitteet

## Aiheesta muualla
* Pörssitieto: Ab K. H. Renlund Oy.